
A morfoszintaktikai fejlődés vizsgálata 4 – 10 éves korú gyermekek körében

Kutatásunk fő célja egy morfológiai fejlettséget mérő eljárás kialakítása sajátos nevelési igényű gyermekek számára. Jelen kutatásunkban elkészítettük a WUG teszt egy részének adaptációját, amelyet ép populáción mértünk be.

Dolgozatunkban bemutatjuk a mérőeszköz kialakításának menetét. Az elkészült mérőeszközünket 179 fős mintán mértük be, amelyet 4-10 éves ép fejlődésű gyermekek alkották. Elemzéseket végeztünk a teljes mintán, illetve korcsoportokra lebontva s ezeket nemek szerint is értékeltük. Vizsgálatunk során két területet mértünk fel a főnevek többes számának használatát, és az igék tekintetében az igeidő és a szám/személy alkalmazását.

Arra jutottunk, hogy a teljesítmény az iskoláskor kezdetén ugrásszerűen nő mind a főnevek, mind pedig az igék tekintetében. Az életkori korcsoportokban szignifikáns különbség mutatható ki a teljesítmények között. A gyermekek az életkor előrehaladtával egyre biztosabban alkalmazzák a morfológiai szabályokat. A főnevek tekintetében azt találtuk, hogy a különböző nehézségű tőtípusok eltérő időben jelennek meg az elsajátítás során. Az igéknél látható, hogy a morfológiai összetevődése oly összetett, hogy a megfelelő szám/személyű ige kialakulása hamarabb bekövetkezik, a helyes igeidő alkalmazása viszont később alakul ki a morfoszintaktikai fejlődés során.

Eredményeink további kutatások kiegészítésével segítséget nyújthatnak a gyógypedagógiai diagnosztika számára.



